HetaHelp-uutiskirje: Työehtosopimuksen palkkamuutokset 1.3.2019
2/2019

Työehtosopimuksen palkkamuutokset 1.3.2019
Tässä uutiskirjeessä käsittelemme Henkilökohtaisia avustajia koskevan valtakunnallisen työehtosopimuksen 1.3.2019 alkaen voimaan tulevia palkkamuutoksia.  Ensin kerrotaan palkkaryhmään A tulevista muutoksista ja sen jälkeen käsitellään palkkaryhmä B.

Henkilökohtaisten avustajien palkkataso on vaihdellut vuosien saatossa kuntakohtaisesti. Henkilökohtaisia avustajia koskevan valtakunnallisen työehtosopimuksen vähimmäispalkoilla on pyritty korottamaan kaikkein pienimpiä palkkoja ja yhdenmukaistamaan palkkatasoa valtakunnallisesti. Toisaalta työehtosopimuksen yleiskorotuksilla pyritään siihen, että myös jo kauemmin työssä olleiden henkilökohtaisten avustajien palkat seuraavat palkkakehitystä.

Palkkaryhmään kuuluminen määräytyy työntekijän työtehtävien perusteella.
kummankin palkkaryhmän vähimmäispalkka nousee 1.3.2019.
Heta-Liiton nettisivuille on päivitetty esimerkkilista tehtävien sisällöistä:
www.heta-liitto.fi/tyoehtosopimus/palkkaryhmat
Ole yhteydessä HetaHelp-neuvontapalveluun, jos oikeasta palkkaryhmästä on vähänkään epäselvyyttä:
ww.heta-liitto.fi/neuvontapalvelut

Palkkaryhmä A

Siirtyminen valtakunnalliseen palkkaan 1.3.2019

Suurin muutos on, että palkkaryhmän A palkasta tulee valtakunnallinen 1.3.2019 alkaen. Työehtosopimuksen mukaiset vähimmäispalkat tästä alkaen ovat seuraavat:
pääkaupunkiseudulla 10,85 euroa 
muualla Suomessa 10,70 euroa

Työehtosopimukseen perustuvat kuntakohtaiset vähimmäistuntipalkat siis poistuvat, ja edellä mainittuja valtakunnallisia vähimmäistuntipalkkoja tulee alkaa noudattaa kaikkien Heta-Liittoon kuuluvien työnantajien työsuhteissa.  

Työntekijän henkilökohtainen tuntipalkka

Valtakunnallinen vähimmäistuntipalkka ja kunkin työntekijän henkilökohtainen tuntipalkka ovat eri asioita, eli palkkamuutoksen vaikutusta on tarkasteltava kunkin työntekijän osalta erikseen. 

Työntekijöiden henkilökohtaisia tuntipalkkoja ei saa muutoksen myötä laskea. Jos työntekijällä on siis ennen muutoksen voimaantuloa korkeampi palkka, kuin muutoksen myötä tuleva valtakunnallinen vähimmäistuntipalkka, palkkaa ei saa muutoksen myötä lähteä alentamaan. 

Työntekijöiden henkilökohtaisten tuntipalkkojen tulee 1.3.2019 kohota vähintään 7 sentin suuruisen yleiskorotuksen verran. Muutoksen yhteydessä tulee siis varmistua, että jokaisen työntekijän henkilökohtainen palkka kohoaa vähintään 7 senttiä. Korotusta ei tarvitse erikseen tehdä, jos työntekijän henkilökohtainen palkka korottuu valtakunnalliseen palkkaan siirtymisen yhteydessä 7 senttiä tai enemmän. 

Jos korotusta ei työehtosopimuksen mukaiseen vähimmäistuntipalkkaan siirtymisen yhteydessä tule lainkaan, tai korotus on vähäisempi kuin 7 senttiä, tulee palkkaa korottaa sen verran, että 7 senttiä täyttyy. Korotuksen tulee siis toteutua, vaikka työntekijän henkilökohtainen tuntipalkka olisi yli työehtosopimuksen mukaisen vähimmäispalkan. Korotus tulee tehdä myös kokemuslisällisiin tuntipalkkoihin.

Esimerkkejä

1. Muualla Suomessa sijaitseva kunta korvaa 10,60 euron palkan. Kunnan tulee nostaa palkka 1.3.2019 alkaen 10,70 euroon.  

A) Anssi-työntekijän henkilökohtainen palkka on ollut 10,60 euroa. 1.3.2019 alkaen palkka tulee nostaa 10,70 euroon. Koska 7 sentin korotus tässä yhteydessä täyttyy, ei lisäkorotusta tarvitse tehdä. 

B) Bertta-työntekijän henkilökohtainen palkka on ollut työkokemuksen myötä 10,71 euroa. 1.3.2019 alkaen hänen palkkaansa tulee tehdä 7 sentin korotus eli hänen uusi palkkansa on 10,78 euroa. 

2. Pääkaupunkiseudulla sijaitseva kunta on korvannut 10,80 euron palkkaa. Kunnan tulee nostaa palkka 1.3.2019 alkaen 10,85 euroon. 

A) Carlos-työntekijän henkilökohtainen palkka on ollut 10,80 euroa. 1.3. alkaen palkka tulee nostaa 10,87 euroon. Koska 7 sentin korotus ei valtakunnallistumisen myötä täyty, tulee palkkaa korottaa vielä 2 senttiä, jotta 7 sentin korotus tulee täyteen. 

B) Diana-työntekijän henkilökohtainen palkka on ollut työkokemuksen myötä 11,01 euroa. Hänen palkkansa tulee korottaa 11,08 euroon.

Kokemuslisä palkkaryhmässä a

Työntekijälle kertyy kokemuslisää henkilökohtaisena avustajana tai niihin verrattavissa tehtävissä tehdystä työstä 12, 36 ja 60 työskentelykuukauden täyttymisen kohdalla. Kokemuslisää kerryttää jokainen työskentelykuukausi, jona työntekijä työskentelee vähintään 35 tuntia tai 14 työpäivää yhdessä tai useammassa työsuhteessa. 

PALKKARYHMÄ A	TUNTIPALKAN SUURUUS 12 KUUKAUTTA	TUNTIPALKAN SUURUUS 36 KUUKAUTTA	TUNTIPALKAN SUURUUS 60 KUUKAUTTA	
MUU SUOMI	10,81 €	10,92 €	11,03 €	
PÄÄKAUPUNKISEUTU	10,96 €	11,07 €	11,18 €	
Palkkaryhmässä A siirrytään käyttämään työehtosopimuksen kokemuslisätaulukkoa, eli myös kokemuslisistä tulee valtakunnalliset. Taulukko on seuraava:

Työntekijän palkan tulee kokemuslisään oikeuttavan työskentelyn täyttyessä myös tosiasiallisesti nousta. Jos työntekijän henkilökohtainen tuntipalkka ei kokemuslisätaulukon perusteella nousisi 12, 36 tai 60 työskentelykuukauden jälkeen tai nousu olisi alle 1 %, kokemuslisäkorotus tehdään korottamalla työntekijän sen hetkistä henkilökohtaista tuntipalkkaa 12, 36 ja 60 työskentelykuukauden jälkeen 1 %:lla. 

Mikäli tilanne olisi se, että työntekijän tuntipalkka olisi jo valmiiksi sen verran korkea, että taulukon perusteella työntekijän palkkaan tuleva korotus olisi alle 1 %, tulee korotus tehdä prosentin mukaisena.

Palkkaryhmä B

Palkan määräytyminen 1.3.2019 alkaen

Palkkaryhmän B palkka on ollut valtakunnallinen palkkaryhmien voimaantulosta (1.2.2018) alkaen ja siihen on tullut siirtyä viimeistään 1.6.2018.

Vähimmäistuntipalkat palkkaryhmässä B ovat 1.3.2019 alkaen seuraavat: 
pääkaupunkiseudulla 12,05 euroa
muualla Suomessa 11,90 euroa

Työntekijän henkilökohtainen tuntipalkka

Myös palkkaryhmässä B työntekijöiden henkilökohtaisten tuntipalkkojen tulee kohota vähintään 7 sentin yleiskorotuksen verran. Samalla tavoin kuin palkkaryhmässä A, korotusta ei tarvitse erikseen tehdä, jos palkka kohoaa jo valtakunnallisen vähimmäistuntipalkan noston yhteydessä 7 senttiä tai enemmän.

Työntekijän henkilökohtaista tuntipalkkaa tulee korottaa, jos työntekijän palkka on ollut jo ennestään vähimmäistasoa korkeampi, eikä se siksi nouse vähimmäistuntipalkan muutoksen yhteydessä, tai jos korotus jää alle 7 sentin. Korotus tulee edelleen tehdä myös kokemuslisällisiin tuntipalkkoihin.

Esimerkkejä

1.) Muualla Suomessa sijaitseva kunta korvaa 11,70 euron palkan. Kunnan tulee nostaa palkka 1.3.2019 alkaen 11,90 euroon.  

a) Eero-työntekijän henkilökohtainen palkka on ollut 11,70 euroa. 1.3.2019 alkaen palkka tulee nostaa 11,90 euroon. Koska 7 sentin korotus tässä yhteydessä täyttyy, ei lisäkorotusta tarvitse tehdä. 

b) Fiia-työntekijän henkilökohtainen palkka on ollut työkokemuksen myötä 11,93 euroa. 1.3.2019 alkaen hänen palkkaansa tulee tehdä 7 sentin korotus eli hänen uusi palkkansa on 12 euroa. 

2.) Pääkaupunkiseudulla sijaitseva kunta on korvannut 11,90 euron palkkaa. Kunnan tulee nostaa palkka 1.3. alkaen 12,05 euroon.

Kokemuslisä palkkaryhmässä B

Kokemuslisän määräytymisen perusteet ovat samat kuin palkkaryhmässä A.
PALKKARYHMÄ B	TUNTIPALKAN SUURUUS 12 KUUKAUTTA	TUNTIPALKAN SUURUUS 36 KUUKAUTTA	TUNTIPALKAN SUURUUS 60 KUUKAUTTA	
MUU SUOMI	12,02 €	12,14 €	12,26 €	
PÄÄKAUPUNKISEUTU	12,17 €	12,29 €	12,41 €	

Myös palkkaryhmässä B palkan tulee kokemuslisän kertyessä tosiasiallisesti nousta. Tämä tarkoittaa siis, että jos palkka ei taulukon perusteella nousisi, tai nousu olisi alle 1 %, tulee palkkaa korottaa 12, 36 ja 60 työskentelykuukauden kohdalla 1 %. 

Kokemuslisän ja 7 sentin yleiskorotuksen suhteesta

Molemmissa palkkaryhmissä on tärkeää huomata 7 sentin yleiskorotuksen ja kokemuslisäkorotuksen ero. Kokemuslisäkorotus tehdään työntekijän palkkaan, kun kokemusta on kertynyt edellä avattujen määräysten mukaan. Kun palkkoja 1.3.2019 tarkastetaan ja muutetaan, tulee yleiskorotuksen toteutua taulukon osoittamasta kokemuspalkasta huolimatta.

Esimerkki

Muualla Suomessa sijaitseva kunta on korvannut ennen 1.3.2019 palkkaryhmässä B 11,70 euron palkkaa. Kunnan tulee 1.3.2019 nostaa palkkaryhmän B palkka 11,90 euroon. Palkkaryhmässä A kunta on korvannut 10,80 euron palkkaa.

a) Göran-työntekijä on palkkaryhmässä B ja hänelle on kertynyt työkokemusta 36 kuukauden verran. Hänen palkkansa on ollut kokemuslisätaulukon mukaan 11,94 euroa. 1.3.2019 alkaen Göranin palkka tulee katsoa uudesta kokemuslisätaulukosta, jonka mukaan palkka 36 kuukauden kohdalla on 12,14 euroa. Koska 7 sentin korotus tässä yhteydessä täyttyy, ei sitä tarvitse enää erikseen tehdä. 

b) Hilla-työntekijä kuuluu palkkaryhmään A ja hänen palkkansa on ollut 10,80 euroa. 1.3.2019 Hillan palkkaan tulee tehdä 7 sentin korotus eli hänen uudeksi palkakseen tulee 10,87 euroa.

 Hillalle tulee 12 kuukautta työkokemusta täyteen huhtikuussa 2019. Kokemuslisätaulukon mukaan kokemuslisäkorotettu palkka 12 kuukauden kohdalla on 10,81 euroa eli sen mukaan korotusta ei tulisi. Hillan 10,87 euron palkkaa tulee siis korottaa 1 %:lla.

Tärkeää: saman työnantajan työntekijöiden palkat

Työnantajan on työsopimuslain mukaan kohdeltava työntekijöitä tasapuolisesti, jollei siitä poikkeaminen ole työntekijöiden tehtävät ja asema huomioon ottaen perusteltua. Lähtökohtana on siis, että työntekijöille maksetaan samaa palkkaa, jos he tekevät samoja työtehtäviä. 

Saman työnantajan eri työntekijöillä voi olla erisuuruiset palkat, jos heillä on erilainen työkokemus tai jos he kuuluvat eri palkkaryhmiin.
Esimerkki

Työnantajan työntekijä Iiro (Iirolla ei ole aikaisempaa kokemuslisään oikeuttavaa työkokemusta) kuuluu palkkaryhmään A ja hänen palkkansa on ollut ryhmässä ”muu Suomi” 10,70 euroa. 1.3.2019 palkkaan tulee tehdä 7 sentin yleiskorotus, jolloin Iiron palkka on 10,77 euroa. 

Työnantaja tarvitsee lisää työvoimaa ja palkkaa 4.3.2019 toisen työntekijän, Jennan (Jennallakaan ei ole aikaisempaa kokemuslisään oikeuttavaa työkokemusta) tekemään samoja työtehtäviä kuin Iiro. Myös uuden työntekijän Jennan palkan tulee olla 10,77 euroa samanpalkkaisuusperiaatteen mukaisesti.

Muistilista 1.3.2019 muutoksiin

1.	Tarkista vähimmäistuntipalkan taso työehtosopimuksen mukaiseksi 
2.	Tarkista vähintään 7 sentin korotuksen toteutuminen kunkin työntekijän osalta
3.	Tarkista samanpalkkaisuuden toteutuminen

Heta-Liiton uutiskirjeissä käsitellään yksittäisiä henkilökohtaisen avustajan työnantajuuteen liittyviä kysymyksiä. Mikäli Heta-
Liiton uutiskirjeitä välitetään eteenpäin, tulee kirjeen sisältö välittää lyhentämättömänä ja muokkaamattomana sekä mainita lähde. Heta-Liiton uutiskirjeitä on mahdollista hyödyntää esimerkiksi vammaispalvelun viranomaisviestintää täydentävänä materiaalina mutta ei sen korvaajana. Jos kirjettä hyödynnetään viranomaisviestinnässä, tulee viranomaisen aina varmistua välittämiensä tietojen oikeellisuudesta ja ajantasaisuudesta.